
LEGO-Milyen irányba tart a sikeres játékmárka?

Kulcsszavak: LEGO; márka; termékfejlesztési trendek; márkamegítélés;
TDK dolgozatunk témája a LEGO - a sikeres dán játékmárka - fejlődése a kezdetektől napjainkig. Dolgozatunk részletesen ismerteti a márka jellemzőit, termékfejlődésének sajátosságait.
Véleményünk szerint a játékok az elmúlt években gyökeresen megváltoztak, átalakultak, ma már teljesen más LEGO játékok készülnek, mint korábban. A klasszikus LEGO a gyerekek fantáziájára és kreativitására apellált, ebben szinte vallásosan hitt, ez volt üzleti stratégiája is. Az utóbbi években a vállalat olyan termékek fejlesztésére helyezi a hangsúlyt, melyre a mai gyerekek szülei már egyáltalán nem emlékezhetnek a saját gyerekkorukból. Új típusú termékek jelennek meg és az eredeti ötlet alapján készült termékekben is egyre fontosabb helyet foglalnak el a szuperhősök, rajzfilm szereplők és a hollywoodi hősök.
Ez a stratégia eddig sikeresnek tűnik. A világ játékkereskedelme folyamatosan csökken, a LEGO eladásai ellenben nagy mértékben nőnek. Mégis sokan gondolják úgy, hogy ezekkel a fejlesztési irányokkal a LEGO kezdeti alapelvei, mint a gyermekoktatás és a kreativitás fejlesztése háttérbe szorulnak, a márka elveszíti speciális jellegét. A jelenlegi irányvonalakat követve a vállalat profitja folyamatosan nő ugyan, de vajon közben képes-e továbbra is megtartani eredeti célkitűzéseit? Képes-e a változtatások mellett hűséges maradni kezdeti alapelveihez vagy el fogja veszíteni speciális jellegét?
A kérdésekre a választ 2 fókuszú primer kutatás során tártuk föl.
Kutatásunk során a fogyasztók - vagyis a gyermekek - játékokkal és LEGO-val kapcsolatos attitűdjeit vizsgáltuk fókuszcsoportos interjúk során. 1 óvodás és 4 kisiskolás csoporttal készítettünk interjút, összesen 25 különböző korú (5-11 éves) gyermek vett részt a kutatásban.
Kérdőívek segítségével 125 LEGO vásárló véleményét kérdeztük meg a cég termékeiről, arról, hogy a gyermekoktatás, a kreativitás és az ügyesség fejlesztése mennyire jellemzi a játékokat.



